24MOC-49

Nafarroako Gorteetako kide den eta Unión del Pueblo Navarro (UPN) talde parlamentarioari atxikita dagoen Leticia San Martín Rodríguez andreak, Legebiltzarreko Erregelamenduan ezartzen denaren babesean, honako mozio hau aurkezten du, Osasun Batzordean eztabaidatzeko:

Zioen azalpena

Oinarrizko osasun-laguntza da osasun-sisteman sartzeko atea. Laguntza-maila horretan gertatzen den narriadura oro gertu-gertutik nabarmentzen dute herritarrek, hori baita gertuen duten osasun-zerbitzua eta horrekin baitute harreman handiena. Izan ere, 2024 honetan, gure foru-erkidego honetako herritar bakoitza batez beste 9 aldiz joanen da bere osasun etxera, bertan lan egiten duten osasun arloko profesionaletako batekin egoteko hitzordu batera.

Azken urteotako datuek erakusten dutenez, Nafarroan okerrera egin du oinarrizko osasun-laguntzarako irisgarritasunak. Hitzordua 24 ordu baino gutxiagoan lortzen duten pertsonen kopurua pittin bat murriztu da azken lau urteotan, baina denbora-tarte horretan berean bikoiztu egin da gure foru-erkidegoko osasun etxe batean arta jasotzeko 5 egun baino gehiago itxoin behar duten pertsonen kopurua.

Oinarrizko osasun-laguntza narriatze horrek haserrea eta frustrazioa eragiten du herritarren artean. Azken 4 urteotan % 150 igo da oinarrizko osasun-laguntza dela-eta herritarrek aurkeztutako kexen eta erreklamazioen kopurua. Horietako batzuk Nafarroako Arartekoarengana iritsi dira. Osasunbidea-Nafarroako Osasun Zerbitzuak artatutako nafar herritarrei egindako gogobetetasun inkesta egin berriaren bidez jakin dugunez, oinarrizko osasun-laguntzarako irisgarritasuna da zerbitzu hori dela-eta okerren baloratzen dena.

Bestalde, eta oinarrizko osasun-laguntzako itxarote-zerrendei buruz herritarrek duten informazioari dagokionez, Nafarroako Gobernuaren Osasun Departamentuaren webgunean gaur egun ez da inongo adierazlerik jasotzen ahalbidetzen duena jakitea zein den osasun etxe bakoitzean itxaron beharreko denbora.

Ematen du arrazoizkoa dela, egoera ikusita eta kontuan hartuta Nafarroa dela Espainia osoan osasungintzara per capita aurrekonturik handiena bideratzen duten erkidegoetako bat, beharrezkoak diren mekanismoak ezartzea oinarrizko osasun-laguntzarako irisgarritasuna hobetzeko, osasun-laguntzako lehen maila horretako itxaron-denborei buruzko gardentasuna hobetzeko neurriak ezarri bidenabar.

Hori dela-eta, honako erabaki-proposamen hau aurkezten dugu:

Nafarroako Parlamentuak Nafarroako Gobernua premiatzen du:

1. Plan bat ezar dezan larrialdikoa ez den arretarako, oinarrizko osasun-laguntzan gehienez ere 48 ordu itxaron beharko dela bermatzeko.
2. Arreta presentziala berma diezaien, larrialdikoa ez den arretarako, arreta-mota horren hautua egiten duten paziente guztiei.
3. Larrialdikoa ez den arretarako itxaron beharreko denboraren adierazleak presta ditzan 3 hilabeteko epean, profesional-motaren arabera, hitzordua jasotzeko moduaren arabera (telefonoz, webgunearen bidez, modu presentzialean....) eta kontsulta-motaren arabera (presentziala, telefono bidezkoa, etxekoa...).
4. Osasun Departamentuaren webgunean argitara ditzan, hilero hemendik 3 hilabetera hasita, larrialdikoa ez den eta arretarako itxaron beharreko denboraren adierazleak, osasun etxez osasun etxe.

Iruñean, 2024ko apirilaren 3an

Foru parlamentaria: Leticia San Martín Rodríguez